**Krystofer Stanley "Krys" Kolanos** (s. 27. heinäkuuta 1981 Calgary, Alberta, Kanada) on kanadalais-puolalainen entinen jääkiekkoilija, pelipaikaltaan keskushyökkääjä. Kolanos pelasi valtaosan urastaan eri NHL-seurojen farmijoukkueissa AHL-liigassa. Uransa lopulla hän kiersi eri eurooppalaisissa seuroissa.

Ura
---

### Juniorivuodet

Kolanos oli lupaava pelaaja juniorisarjoissa. Kauden 1998–1999 hän pelasi Albertan junioriliigassa Calgary Royalsissa. Kolanos valittiin kauden päätteeksi sarjan tähdistökentälliseen ja vuoden tulokkaaksi. Seuraavaksi kaudeksi Kolanos siirtyi NCAA-yliopistosarjan alaisuudessa Hockey East -liigassa pelaavaan Boston Collegen joukkueeseen. Bostonissa hän pelasi hyvän tulokaskauden ja Phoenix Coyotes varasi hänet NHL:ään kesällä 2000. Kolanos pelasi toisen kautensa Bostonissa loistavasti. Hän ratkaisi NCAA:n lopputurnauksessa jatkoajalla Bostonin ensimmäisen mestaruuden 52 vuoteen. Kolanos valittiin lopputurnauksen tähdistökentälliseen.

### Ammattilaisura

NHL:ään Kolanos siirtyi toisen Bostonin kautensa jälkeen. Hän pelasi tulokaskaudellaan 57 ottelua Phoenixissa. Kolanos sai aivotärähdyksen kauden loppupuolella maaliskuussa. Hän oli vamman takia sivussa melkein koko kauden 2002–2003. Kaudella 2003–2004 Kolanos pystyi jälleen pelaamaan, mutta hän pelasi puolet kaudesta Phoenixin farmijoukkueessa Springfield Falconsissa.

Kolanos saapui NHL:n työsulkukaudella 2004–2005 vahvistamaan Espoo Bluesia, mutta lähti ilmoittamatta joukkueesta 15 ottelun jälkeen. 15 ottelussa hän teki tehopisteet 7+9=16. Loppukauden 2004–2005 hän pelasi Saksan DEL-liigan Krefeld Pinguinessa.

Kaudella 2005–2006 hän palasi NHL:ään, mutta joutui matkamiehen rooliin, sillä hän vaihtoi seuraa peräti neljä kertaa ja pelasi kahdessa NHL-joukkueessa ja kolmessa AHL-joukkueessa. Marraskuussa yhdeksän ottelun jälkeen Edmonton Oilers otti miehen Phoenixista waiver-listalta. Edmontonissa Kolanos pelasi kuusi ottelua, minkä jälkeen Phoenix otti hänet takaisin itselleen joulukuussa waiver-listalta. Yhdeksän päivää myöhemmin Kolanos myytiin Carolina Hurricanesiin, josta Phoenix sai vaihdossa Pavel Brendlin. Carolinassa Kolanos edusti AHL-seura Lowell Lock Monsters. NHL-kauden siirtoajan viimeisenä päivänä Kolanos myytiin uudelleen, kun hän, Niklas Nordgren ja varausvuoro siirtyivät Pittsburgh Penguinsiin vaihdossa Mark Recchiin. Loppukauden Kolanos pelasi Pittsburghin farmijoukkueessa Wilkes-Barre/Scranton Penguinsissa.

Kauden 2006–2007 Kolanos aloitti Detroit Red Wingsin farmijoukkueessa Grand Rapids Griffinsissä, mutta siirtyi Sveitsiin Nationalliga A:ssa pelaavan SCL Tigersin riveihin. Sveitsissä hän vaihtoi joukkuetta ennen pudotuspelejä, kun hän siirtyi EV Zugiin. Kaudella 2007–2008 Kolanos pelasi Calgary Flamesin farmijoukkueessa Quad City Flamesissa. Kesällä 2008 Minnesota Wild teki Kolanosin kanssa kaksisuuntaisen sopimuksen. Hän pelasi kauden aikana suurimmaksi osaksi farmijoukkueessa Houston Aerosissa.

Kesällä 2009 Kolanos solmi pelaajasopimuksen Philadelphia Flyersin kanssa. Hän pelasi kauden 2009–2010 aikana vain AHL:n Adirondack Phantomsissa tehden 27 ottelussa tehopisteet 9+6=15. Ennen kautta 2010–2011 Kolanos kävi try-outilla New York Islandersissa, muttei saanut sopimusta. Hän ei pelannut kauden aikana missään.

Kaudella 2011–2012 hän pelasi AHL:n Abbotsford Heatissa. Kolanos aloitti kauden vahvasti ja johti helmikuun alussa Heatin pistepörssiä tehtyään 40 pistettä 34 ottelussa. Flames ilmoitti tehneensä helmikuussa kaksivuotisen sopimuksen Kolanosin kanssa ja nosti hänet samalla NHL-kokoonpanoon.

### Maajoukkueessa

Kanadan maajoukkuetta Kolanos on edustanut yhdessä arvoturnauksessa. Hän oli mukana maailmanmestaruuden voittaneessa joukkueessa vuoden 2003 MM-kisoissa.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 1999–2000 | Boston College | HE | 42 | 16 | 16 | 32 | 50 | — | — | — | — | — |
| 2000–2001 | Boston College | HE | 41 | 25 | 25 | 50 | 54 | — | — | — | — | — | Kakkostähdistö |
| 2001–2002 | Phoenix Coyotes | NHL | 57 | 11 | 11 | 22 | 48 | 2 | 0 | 0 | 0 | 6 |
| 2002–2003 | Phoenix Coyotes | NHL | 2 | 0 | 0 | 0 | 0 | — | — | — | — | — |  |  |  |  |  |  | MM | 9 | 0 | 1 | 1 | 6 |
| 2003–2004 | Phoenix Coyotes | NHL | 41 | 4 | 6 | 10 | 24 | — | — | — | — | — |
|  | Springfield Falcons | AHL | 32 | 10 | 11 | 21 | 38 | — | — | — | — | — |
| 2004–2005 | Blues | SML | 15 | 7 | 9 | 16 | 40 | — | — | — | — | — |
|  | Krefeld Penguins | DEL | 7 | 3 | 2 | 5 | 16 | — | — | — | — | — |
| 2005–2006 | Phoenix Coyotes | NHL | 9 | 2 | 1 | 3 | 2 | — | — | — | — | — |
|  | San Antonio Rampage | AHL | 3 | 0 | 1 | 1 | 0 | — | — | — | — | — |
|  | Edmonton Oilers | NHL | 6 | 0 | 0 | 0 | 2 | — | — | — | — | — |
|  | Lowell Lock Monsters | AHL | 19 | 10 | 11 | 21 | 40 | — | — | — | — | — |
|  | Wilkes-Barre/Scranton Penguins | AHL | 18 | 10 | 8 | 18 | 19 | 11 | 2 | 0 | 2 | 16 |
| 2006–2007 | Grand Rapids Griffins | AHL | 17 | 6 | 6 | 12 | 8 | — | — | — | — | — |
|  | SCL Tigers | NLA | 14 | 2 | 9 | 11 | 48 | — | — | — | — | — |
|  | EV Zug | NLA | — | — | — | — | — | 8 | 6 | 0 | 6 | 8 |
| 2007–2008 | Quad City Flames | AHL | 65 | 30 | 33 | 63 | 84 | — | — | — | — | — |
| 2008–2009 | Minnesota Wild | NHL | 21 | 3 | 3 | 6 | 16 | — | — | — | — | — |
|  | Houston Aeros | AHL | 45 | 31 | 20 | 51 | 42 | 18 | 6 | 8 | 14 | 18 |
| 2009–2010 | Adirondack Phantoms | AHL | 27 | 9 | 6 | 15 | 22 | — | — | — | — | — |
| 2010–2011 | Ei pelannut |
| 2011–2012 | Abbotsford Heat | AHL | 47 | 30 | 31 | 61 | 45 | — | — | — | — | — |
|  | Calgary Flames | NHL | 13 | 0 | 1 | 1 | 2 | — | — | — | — | — |
| 2012–2013 | Abbotsford Heat | AHL | 53 | 18 | 22 | 40 | 63 | — | — | — | — | — |
| 2013–2014 | Torpedo Nižni Novgorod | KHL | 3 | 0 | 0 | 0 | 16 | 5 | 1 | 0 | 1 | 4 |
| NHL yhteensä | 149 | 20 | 22 | 42 | 94 | 2 | 0 | 0 | 0 | 6 |

Lähteet
-------

* Krystofer Kolanos The Internet Hockey Databasessa (englanniksi)
* Krystofer Kolanos Legends of Hockey -sivustolla (englanniksi)

### Viitteet

1. 1 2 3 4 5  Legends of Hockey
2. ↑  Kolanos palaa Coyotesiin *Jatkoaika.com*.  20. joulukuuta 2005. Jatkoaika. Viitattu 7. lokakuuta 2008. , Legends of Hockey
3. ↑  NHL:n roster freezen päättyminen poiki pelaajakauppoja *Jatkoaika.com*.  29. joulukuuta 2005. Jatkoaika. Viitattu 7. lokakuuta 2008. , Legends of Hockey
4. ↑  Ferraro, Andrew J.: Wild trade could help Aeros' offense next season *Chron.com*.  11. heinäkuuta 2008. The Houston Chronicle. Viitattu 7. lokakuuta 2008. (englanniksi)
5. ↑  Flyers Ink 30-Goal Scorer Kolanos, Four Others *phantomshockey.com*.  27. heinäkuuta 2009.  Arkistoitu 5.8.2009. Viitattu 12.8.2009. (englanniksi)
6. 1 2  Krys Kolanos *Elite Prospects*. Viitattu 3. marraskuuta 2011. (englanniksi)
7. ↑  Flames ink C Kolanos to two-year, two-way contract *TSN*.  1.2.2012. Bell Media. Viitattu 4.2.2012. (englanniksi)